钦定古今图书集成/历象汇编/庶征典/第012卷 > 《为萧上铜钟芝草众瑞表》江淹
## 钦定古今图书集成/历象汇编/庶征典/第012卷 > 《为萧上铜钟芝草众瑞表》江淹

臣公言：“臣闻象际元通，岂以明昧岨运；幽崖遥镜，不
以人灵异谋。威书璧诰，既信其彩；绿鳞丹字，弥验其
文。是以业蔼鸿经，则烟露呈照；精昭景纬，则川岳发
华。故宝鼎白云，瑞集轩世；芝房赤雁，祥委汉年；元石
鸿钟，远炳晋室；玉璧彝器，近耀皇宗。自大明乘规，泰
始叠矩，朱鬐素毳之至，史不绝书；奇叶珍柯之献，府”
无虚月。令懋历启图，灵基再固，顷岁以来，祯应四塞。
近获豫州刺史刘怀珍解，称所统建宁郡建宁县昌
村民于万山中采药，忽闻异响，从石上得铜钟一枚，
长二尺一寸，远象古铸，近乖今制。又州界之内，树生
连理二木，隔涧，藤枝相通，越壑跨水，合为一干，方之
旧说，弥复为贵。宣城所统临城县山中，获草一株，交
柯攒茎，紫盖黄裹，贞润晔晔，自然天华，采掇历时，质
色不变。〈阙三字〉炳据有征。近获吴兴太守臣王奂云，“十
一月二十九日解所”统长城县令臣张㧑解称，“其月
二十五日，甘露降县东界下山之阴。”又东太守臣脑
解所统武进令臣纪法宗云，“十一月十日解称，‘其月
二十四日，甘露降于彭山松树，至九日又降如初’。”臣
以祥纬杂沓，星烛波连，斯乃灵迹深覃，睿衷敻感，理
应写顺，祇无涵秘。稽往征古，佥欣升泰。瑶光日阐，玉
绳永休。谨拜表遣兼长史参军臣姓名奉铜钟芝草
以闻。